**Az Egri Szilágyi Gimnázium és Kollégium működési rendje  
a koronavírus-járvánnyal összefüggésben**

***módosítva: 2021. szeptember 1.***

*A működési rendben foglaltak - ha nincsenek külön említve - a gimnáziumra és a kollégiumra egyaránt kiterjednek.*

1. A koronavírus tünetei

A koronavírus-fertőzés tünetei közül a leggyakoribb a láz (38 °C felett), a fáradtság és a száraz köhögés. Egyes esetekben jelentkezhet izomfájdalom, orrdugulás, orrfolyás, torokfájás, hasmenés, légszomj, emellett az egyik (sokszor egyetlen) jellegzetes tünet az íz- és a szaglásérzékelés zavara, vagy elvesztése.

1. Az intézménybe jövetel rendje

A szülők és pedagógusok tudatosítsák a tanulókban a járványveszélyt és a koronavírus tüneteit, hogy azok megjelenése esetén ők is jelezni tudják azt szüleiknek, pedagógusaiknak! Emellett a tanulók legyenek tisztában a gyakori és alapos kézmosás és a helyes zsebkendőhasználat fontosságával.

Az intézményt kizárólag egészséges, tüneteket nem mutató tanuló látogathatja. Az oktatásban és nevelésben, illetve az intézmény működtetésében csak egészséges és tünetmentes dolgozó vehet részt.

A tanulók kötelesek jelezni tanáruknak, kollégiumi nevelőjüknek, ha bármilyen betegségre utaló panaszuk van. A kollégistákat naponta ki kell kérdezni az egészségi állapotukról, és szükség szerint, panaszok esetén testhőmérséklet-mérést kell rajtuk végezni, amit eltérés esetén dokumentálni kell. A koronavírus megbetegedés tüneteit mutató tanulót azonnal el kell különíteni (***gimnáziumban a 60-as teremben***, kollégiumban a B épület 002, 011 (fiú), 401-408 (leány)).

Ha a szülő a tüneteket (legenyhébb formában is) észleli a tanulón, akkor ne engedje őt közösségbe, és telefonon értesítse a gyermekorvost vagy háziorvost! A szülő köteles az intézményt értesíteni, ha a tanulónál koronavírus-gyanú vagy igazolt fertőzés van.

Ha iskolai dolgozó észleli magán a koronavírus-fertőzés bármely tünetét, ne jöjjön dolgozni, jelezze ezt az intézmény vezetésének, és vegye fel a kapcsolatot telefonon háziorvosával!

Tünetes tanuló vagy iskolai dolgozó ne menjen orvosi rendelőbe! Amennyiben az orvos véleménye szerint fennáll a fertőzés gyanúja, akkor az orvosnak a Nemzeti Népegészségügyi Központ (NNK) által kiadott eljárásrend alapján kell eljárnia és kezdeményeznie kell a laboratóriumi vizsgálatot. Ennek eredménye határozza meg a további intézkedéseket.

Az a tanuló vagy dolgozó, aki bármilyen betegség miatt nem jelent meg, vagy betegség tünetei miatt lett hazaküldve, legközelebb csak a háziorvos, a kezelőorvos igazolásával vagy kórházi zárójelentéssel mehet újra az intézménybe. Hatósági házi karantén esetén a járványügyi hatóság által kiadott, a járványügyi megfigyelést feloldó határozatot szükséges bemutatni.

1. A be- és kilépés rendje

Az intézménybe kézfertőtlenítés után lehet belépni, ügyelve a megfelelő távolságtartásra. A gimnáziumban be- és kilépésre az összes megnyitott bejáratot lehet használni. A bejáratoknál kerülni kell a csoportosulást.

Az intézménybe szülők és idegenek csak indokolt esetben léphetnek be. Ők csak az iskola ill. kollégium főbejáratát használhatják.

1. Kapcsolattartás szülőkkel és egyéb partnerekkel

Kölcsönösen törekedni kell a személyes kapcsolattartás csökkentésére, és a telefon, az email, a KRÉTA-rendszer és a közösségi média használatának fokozott használatára.

Szülői értekezleteket, szülői fogadó órákat lehetőleg online eszközökkel kell megtartani, személyes találkozásra csak kiemelt esetben kerül sor.

1. Higiéniai és távolságtartási szabályok

Az intézmény dolgozói és tanulói kötelesek rendszeresen, szappannal kezet mosni, illetve kezet fertőtleníteni az erre a célra létesített fertőtlenítő pontokon. Étkezések előtt és után is alaposan kezet kell mosni, vagy fertőtleníteni kell a kezet.

A tanulók és a pedagógus minden körülmények között egymástól a lehető legnagyobb távolságot tartsák.

Maszk használata ajánlott a gimnázium aulájában, folyosóin és mellékhelyiségeiben. Ajánlott a maszk használata a tanórákon ill. kollégiumi foglalkozásokon, de kötelező, ha az órát, foglalkozást tartó pedagógus ezt kéri. Maszk használata ajánlott a kollégiumban, ha zárt térben rendezvény van, vagy ott több személy tartózkodik együttesen, és a szükséges védőtávolság nem tartható.

A szünetekben kötelező a tantermek, helyiségek szellőztetése, mely annak a pedagógusnak a feladata, aki az adott helyiségben tartott foglalkozást éppen befejezte.

A testnevelés órákat az időjárás függvényében szabad téren ajánlott megtartani. Az átöltözésnél ügyelni kell arra, hogy egyszerre csak egy csoport tartózkodjon az öltözőben. Az órák során mellőzni kell a szoros testi kontaktust igénylő feladatokat. Amennyiben ez mégsem kerülhető el, akkor ezeket állandó edzőpartnerrel (párokban, kiscsoportokban) kell végezni.

Az aulában és a folyosókon kerülni kell a csoportosulást. A szüneteket lehetőleg az udvaron töltsék a tanulók.

A személyes tankönyveket, taneszközöket és testnevelés-felszereléseket a tanulók vigyék magukkal, ne hagyják az osztálytermekben. A tanulóknak ügyelni kell a tantermek tisztaságára, a padokban tilos bármit otthagyni.

A menzán a sorban állás és az étkezés során ügyelni kell a védőtávolság betartására.

1. Teendők a betegség észlelésekor

Amennyiben egy tanulónál vagy intézményi dolgozónál fertőzés tünetei észlelhetők, az iskolavezetésnek haladéktalanul el kell őt különíteni, egyúttal az iskolavezetésnek értesítenie kell az iskolaorvost, aki dönt a további teendőkről. Tanuló esetén értesíteni kell a szülőt, akinek a figyelmét fel kell hívni arra, hogy feltétlenül keressék meg telefonon a gyermek háziorvosát. Azt követően az orvos utasításainak alapján kell eljárni. A beteg tanuló felügyeletét ellátó személynek kesztyű és maszk használata kötelező.

A tanuló az intézménybe kizárólag orvosi igazolással térhet vissza, melyet az intézménynek el kell fogadnia, azt saját hatáskörben nem bírálhatja felül.

Igazolt hiányzásnak tekintendő továbbá, ha a tanuló hatósági karanténba kerül a részére előírt karantén időszakára.

1. Krónikus betegséggel élő tanuló

Arról, hogy a krónikus betegséggel (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) élő tanuló a koronavírus-járvány miatt speciális eljárást, védelmet igényel-e, a kezelőorvosnak kell döntenie. A szülő orvosi igazolással alátámasztva kérheti, hogy gyermeke ne vegyen részt az iskolában a személyes oktatásban. Ezen tanulók részére a szaktanároknak biztosítaniuk kell, hogy a tananyagot megkapják (nem online oktatásról van szó!). A tanuló teljesítményét ekkor is értékelni kell. Hiányzásuk igazolt hiányzás, félév végén szükség esetén osztályozó vizsgát kell tenniük.

1. Intézkedések fertőzéssel érintettség esetén

A Nemzeti Népegészségügyi Központ (NNK) tájékoztatja az Emberi Erőforrások Minisztériuma Köznevelésért Felelős Államtitkárságát (EMMI), ha bebizonyosodik, hogy az intézményünk tanulójának vagy dolgozójának tesztje koronavírus-pozitív. Az adatok alapján az EMMI és az NNK közösen megvizsgálja, hogy szükséges-e elrendelni az intézményben más munkarendet. Az intézményben a tantermen kívüli, digitális munkarend bevezetéséről az Operatív Törzs dönt. Az intézmény haladéktalanul tájékoztatást kap a döntésről. Az átállást okozó állapot megszűnése után az intézmény jelzést kap arra, hogy térjen vissza a normál munkarend szerinti oktatás folytatására. A további népegészségügyi döntéseket az NNK és az érintett szervezetek hozzák meg és hajtják végre.

A tantermen kívüli, digitális munkarendben a nevelés-oktatás, a tanulási folyamat ellenőrzése és támogatása a pedagógusok és a tanulók online vagy más, személyes találkozást nem igénylő kapcsolatában – elsősorban digitális eszközök alkalmazásával – történik. A tanulók a tantermen kívüli, digitális munkarend elrendelését követő naptól az iskolát oktatási célból nem látogathatják, a kollégiumból ki kell költözniük.

Amennyiben intézményünkben átmenetileg elrendelésre kerül a tantermen kívüli, digitális munkarend, a tanulói felügyeletet meg kell szervezni a szülők támogatása érdekében. Amennyiben az intézményünkben objektív okokból nem szervezhető meg a tanulói felügyelet, arról a tankerületi központ gondoskodik. A felügyelet során a gyermekétkeztetési feladat ellátójának változatlanul biztosítania kell a gyermekétkeztetést.

1. Takarítás, fertőtlenítés

Az intézmény épületeiben naponta folyamatos felületfertőtlenítő takarítást (padok, székek, kilincsek, kapcsolók, csaptelepek, informatikai eszközök, sporteszközök stb.) és felmosást kell végezni, melyet az intézmény vezetésének folyamatos ellenőrizni kell.

A menzán ügyelni kell az asztalokon elhelyezett, közös használatú eszközök tisztántartására, a gyermekek által használt edények, evőeszközök, poharak, tálcák megfelelő hatásfokú fertőtlenítő mosogatására.

A járványügyi helyzettől függően az őszi-, téli-, valamint a tavaszi szünetben az alábbi területekre kiterjedő nagytakarítást kell elvégezni:

- klímaberendezések tisztítása, fertőtlenítése (használatukat lehetőség szerint mellőzni kell!)

- felesleges használati tárgyak összegyűjtése

- ajtók, szekrények, székek, padok, asztalok, egyéb bútorok vegyszeres tisztítása

- padló tisztítása

- radiátorok, csövek lemosása

- szemétgyűjtők tisztítása, fertőtlenítése

- képek, tablók, világítótestek portalanítása

- ivóvízhálózat átöblítése (hosszú ideig nem használt vízvezetékből a pangó víz eltávolítása)

*A működési rendben nem szabályozott kérdésekben az EMMI és az NNK által kibocsájtott, aktuális rendelkezések az irányadóak.*

Eger, 2021. szeptember 1.

Rázsi Botond Miklós

intézményvezető